Et ekstravagant velgørenhedsarrangement har fået klimabevidste facebook-brugere til tasterne.

Restaurant Textur har arrangeret en tur i et Great Dane fly over Nordjylland, hvor gæsterne får serveret gourmetmad fra Textur. Det skriver migogaalborg.dk. Formålet med flyveturen er at samle penge ind til CoolUnited, der er en velgørenhedsfond skabt af CoolShop og Jacob Riisgaard. Pengene går til syge børn på børnehospice. Men det ekstravagante tilbud med gourmet-flyveturen har fået flere Facebook-brugere til tasterne. "Hold da helt op en dårlig ide!! Det kan ikke koste så meget i CO2 regnskabet!!" skriver én, mens en anden kalder det "klima-arrogance". En plads på flyet koster 750 kroner, og alle pladserne er - klimadebat eller ej - udsolgt. Det giver bedre mening end en charterrejse Jacob Risgaard, der står bag CoolUnite har svært ved at forstå kommentarene. - Mon ikke det går, det er jo en lille flyvetur, der går til et godt formål. Det giver da bedre mening end dem, der flyver langt på en charterrejse, siger han. Kommentarene får ikke ham til at ændre på noget. Han er bare glad for, at Textur og flere andre virksomheder vil bakke op og være med til at samle penge ind til et godt formål. - Jeg er lidt ked af alle de trolls. Men jeg har det godt, med det vi laver. Og det er for dødssyge børn, at vi gør det, siger han og tilføjer: - Nogle gange skal man lave noget sjovt og anderledes for at samle ind til et godt formål.